ରାଫେଲ୍ ପ୍ରସଙ୍ଗଃ ମୋଦି ସରକାରଙ୍କୁ ସିଏଜିଙ୍କ କ୍ଲିନଚିଟ୍ ! | Kanak News\nରାଫେଲକୁ ନେଇ ମୋଦି ସରକାରଙ୍କୁ ମିଳିଲା ସିଏଜି ସାର୍ଟିଫିକେଟ୍ ! ୟୁପିଏ ଠାରୁ ଏନଡିଏର ଡିଲ୍ ୨ ପ୍ରତିଶତରୁ ଅଧିକ ଶସ୍ତା, ରିପୋର୍ଟକୁ କଂଗ୍ରେସର ପ୍ରତ୍ୟାଖାନ ।\nBy Mukesh Sahu On Feb 13, 2019\nକନକ ବ୍ୟୁରୋ : ରାଫେଲ ପ୍ରସଙ୍ଗରେ ମୋଦି ସରକାରଙ୍କୁ ସିଏଜିଙ୍କ କ୍ଲିନଚିଟ୍ । ଏନଡିଏ ସରକାର ୨ ଦଶମିକ୮୬ ପ୍ରତିଶତ ଶସ୍ତାରେ ଏହି ଲଢ଼ୁଆ ବିମାନ କିଣିଥିବା ତାଙ୍କ ରିପୋର୍ଟରେ କହିଛନ୍ତି ସିଏଜି । ହେଲେ ଏହି ରିପୋର୍ଟ ବିରୋଧୀଙ୍କୁ ସନ୍ତୁଷ୍ଟ କରିପାରି ନାହିଁ । ରାଫେଲ ଡିଲ୍ ନେଇ ଜେପିସି ତଦନ୍ତ ଦାବି କରି ସଂସଦ ପରିସରରେ ବିକ୍ଷୋଭ କରିଛି କଂଗ୍ରେସ । ସିଏଜି ରିପୋର୍ଟକୁ କଂଗ୍ରେସ ପ୍ରତ୍ୟାଖାନ କରିଥିବା ବେଳେ ଏପଟେ ସାମ୍ବାଦିକ ସମ୍ମଳନୀ କରି ମୋଦି ସରକାର ଉପରେ ବର୍ଷିଛନ୍ତି କଂଗ୍ରେସ ଅଧ୍ୟକ୍ଷ ରାହୁଲ ଗାନ୍ଧୀ ।\nସଂସଦରେ ଉପସ୍ଥାପିତ ସିଏଜି ରିପୋର୍ଟକୁ ପ୍ରତ୍ୟାଖାନ କରିଛି କଂଗ୍ରେସ । ସିଏଜି ରାଜୀବ ମେହରିଶିଙ୍କ ନିରପେକ୍ଷତା ଉପରେ ପ୍ରଶ୍ନ ଉଠାଇଛି ଦଳ । ସେହିପରି ସିଏଜି ଦେଇଥିବା ରିପୋର୍ଟକୁ ଅଧା ପନ୍ତରିଆ କହିବା ସହ ରାଫେଲର ଚୂଡ଼ାନ୍ତ ଦାମ ଆହୁରି ଅଧିକ ହେବ ବୋଲି ଅଭିଯୋଗ କରିଛନ୍ତି କଂଗ୍ରେସର ଅଧ୍ୟକ୍ଷ ରାହୁଲ ଗାନ୍ଧୀ । ଫ୍ରାନ୍ସ ସହ ରାଫେଲ ଡିଲ ନେଇ ଉପସ୍ଥାପିତ ସିଏଜିଙ୍କ ରିପୋର୍ଟ ଏକ ପ୍ରକାର କ୍ଲିନଚିଟ୍ ଦେଇଛି ମୋଦି ସରକାରଙ୍କୁ । କାରଣ ରିପୋର୍ଟରେ କୁହାଯାଇଛି ୟୁପିଏ ସରକାରଙ୍କ ଡିଲ୍ ତୁଳନାରେ ମୋଦି ସରକାରଙ୍କ ଡିଲ୍ ଶସ୍ତା । ରାଫେଲ ସଂପର୍କରେ ତୁଳନାତ୍ମକ ଚିତ୍ର ଦେଇଛନ୍ତି ସିଏଜି ।\n- ୨୦୦୭ ତୁଳନାରେ ୨୦୧୬ ଡିଲ ୨.୮୬% ଶସ୍ତା\n- ଏନଡିଏ ସରକାର ଯୋଡିଛନ୍ତି ୬ଟି ନୂଆ ଫିଚର\n- ୬ଟି ନୂଆ ଫିଚରରେ ୧୪ଟି ସାମଗ୍ରୀ ଯୋଡା ଯାଇଛି\n- ସେଥିଭିତରୁ ୭ଟି ସାମଗ୍ରୀର ଦାମ୍ ଅଧିକ\n- ୩ଟି ଦାମ୍ ୟୁପିଏ ସରକାରଙ୍କ ଡିଲ ସହ ସମାନ\n- ୪ଟି ସାମଗ୍ରୀର ଦାମ୍ ପୂର୍ବ ଡିଲ ତୁଳନାରେ ବହୁତ୍ କମ\n- ନୂଆ ଡିଲରେ ଶୀଘ୍ର ରାଫେଲ ବିମାନ ପାଇବ ଭାରତ\nୟୁପିଏ ଠାରୁ ୯ ପ୍ରତିଶତ କମ ଦାମରେ ରାଫେଲ କିଣିବାକୁ ଡିଲ କରାଯାଇଛି ବୋଲି ମୋଦୀ ସରକାରଙ୍କ ଦାବିକୁ ଅଗ୍ରାହ୍ୟ କରିଦେଇଛନ୍ତି ସିଏଜି । ତେବେ ଅଡିଟରଙ୍କ ରିପୋର୍ଟକୁ ନେଇ ମୁହାଁମୁହିଁ ହୋଇଛନ୍ତି ବିଜେପି ଓ କଂଗ୍ରେସ । ରାଫେଲ ସମ୍ବଦ୍ଧରେ ସିଏଜି ରିପୋର୍ଟ ଉପସ୍ଥାପିତ ହେବା ପରେ କାଗଜ ବିମାନ ଉଡାଇ କଂଗ୍ରେସ ପ୍ରତିବାଦ କରିଥିବା ବେଳେ କେନ୍ଦ୍ରମନ୍ତ୍ରୀ ଅରୁଣ ଜେଟଲୀ କହିଛନ୍ତି ସତ୍ୟର ଜୟ ହୋଇଛି ।\nକଂଗ୍ରେସ ଓ କଂଗ୍ରେସ ଅଧ୍ୟକ୍ଷ ରାହୁଲ ଗାନ୍ଧି ବାରମ୍ବାର ଅଭିଯୋଗ କରିଆସୁଛନ୍ତି ଯେ, ଅନୀଲ ଅମ୍ବାନିଙ୍କୁ ଫାଇଦା ଦେବାପାଇଁ ୟୁପିଏ ସରକାର ଅମଳରେ ହୋଇଥିବା ଡିଲକୁ ପରିବର୍ତନ କରିଥିଲେ । ଶିଳ୍ପପତି ମିତ୍ରଙ୍କୁ ୩୦ ହଜାର କୋଟି ଟଙ୍କାର ଫାଇଦା ଦେବାକୁ ଏଭଳି ପରିବର୍ତନ କରାଯାଇଛି ବୋଲି ଅଭିଯୋଗ କରିଆସୁଛି କଂଗ୍ରେସ । ଲୋକସଭାରେ ଶେଷ ଅଧିବେସନର ଶେଷ ଦିନରେ କଂଗ୍ରେସ ଓ ରାହୁଲ ଗାନ୍ଧୀଙ୍କୁ ଜୋରଦାର ସମାଲୋଚନା କରିଛନ୍ତି ପ୍ରଧାନମନ୍ତ୍ରୀ । ଗୋଟିଏ ପଟେ ଲୋକସଭାରେ ମୋଦୀ ଅଭିଭାଷଣ ରଖୁଥିବା ବେଳେ ଅନ୍ୟପଟେ ପ୍ରେସମିଟ୍ ଡାକି ରାଫେଲ ଡିଲ୍ ନେଇ ସରକାରଙ୍କ ଉପରେ ବର୍ଷିଥିଲେ ରାହୁଲ୍ ।\nଭାଲେଟାଇନ୍ସ ଡେ ! ଏଥର ପ୍ରେମୀ ଯୁଗଳଙ୍କୁ ହଇରାଣ କରିବନି ବଜରଙ୍ଗ ଦଳ ।\nମୋଦି ସରକାର ମାରିପାରନ୍ତି ମାଷ୍ଟରଷ୍ଟ୍ରୋକ, ନିର୍ବାଚନ ପୂର୍ବରୁ ମାଲାମାଲ ହୋଇପାରନ୍ତି ଚାଷୀ!
